b'\n_START_ARTICLE_\nV\xc3\xa2n\xc4\x83torii de fulgere\n_START_SECTION_\nIntriga\n_START_PARAGRAPH_\nLa sf\xc3\xa2r\xc8\x99itul secolului 20, \xc3\xaen primele momente ale unui nou r\xc4\x83zboi dintre Europa \xc8\x99i Statele Unite, un supercalculator american destinat controlului balistic devine con\xc8\x99tient. Urmeaz\xc4\x83 "Marele Rapt", o extindere \xc8\x99i o evolu\xc8\x9bie exploziv\xc4\x83 a sistemelor computerizate care provoac\xc4\x83 moartea majorit\xc4\x83\xc8\x9bii oamenilor \xc8\x99i transformarea altora \xc3\xaentr-o nou\xc4\x83 form\xc4\x83 de via\xc8\x9b\xc4\x83 inteligent\xc4\x83 dincolo de capacitatea uman\xc4\x83 de \xc3\xaen\xc8\x9belegere. Aceast\xc4\x83 nou\xc4\x83 super-inteligen\xc8\x9b\xc4\x83 p\xc4\x83r\xc4\x83se\xc8\x99te planeta \xc8\x99i presar\xc4\x83 pe drumul s\xc4\x83u printre stele diverse artefacte._NEWLINE_Terra este acum populat\xc4\x83 de ma\xc8\x99in\xc4\x83rii de r\xc4\x83zboi pe jum\xc4\x83tate con\xc8\x99tiente, iar ceea ce a mai r\xc4\x83mas din omenire se ascunde pe alte planete. Cele trei mari secte \xc3\xaen care se \xc3\xaempart oamenii sunt America Offline (AO), Cavalerii Ilummin\xc4\x83rii \xc8\x99i Demokratische Kommunistbund. Cercetarea artefactelor post-umane a permis descoperirea unor tehnologii noi, ca de pild\xc4\x83 c\xc4\x83l\xc4\x83toria cu viteze supraluminice._NEWLINE_Personajul principal este Lucinda Carlyle, membr\xc4\x83 a unei familii sco\xc8\x9biene de mafio\xc8\x9bi ce controleaz\xc4\x83 un sistem de g\xc4\x83uri de vierme ce poart\xc4\x83 numele de Skein. Lucinda este un "arheolog de lupt\xc4\x83" \xc8\x99i conduce o echip\xc4\x83 pe planeta neexplorat\xc4\x83 Eurydice pentru a recupera tehnologie post-uman\xc4\x83 \xc8\x99i s\xc4\x83 \xc3\xaenl\xc4\x83ture orice for\xc8\x9be de opozi\xc8\x9bie ar fi \xc3\xaent\xc3\xa2lnit \xc3\xaen zon\xc4\x83. Nu descoper\xc4\x83 numai o mul\xc8\x9bime de artefacte, ci \xc8\x99i o colonie uman\xc4\x83 sc\xc4\x83pat\xc4\x83 de pe Terra \xc3\xaen vremea "Marelui Rapt". Colonia posed\xc4\x83 arme cu mult superioare. Fiecare dintre p\xc4\x83r\xc8\x9bi este surprins\xc4\x83, crez\xc3\xa2ndu-se p\xc3\xa2n\xc4\x83 atunci ca fiind singura supravie\xc8\x9buitoare. Apoi Cavalerii Ilumin\xc4\x83rii descoper\xc4\x83 c\xc4\x83 vechea nav\xc4\x83 a coloniei, cea cu care fugarii din trecut ajunseser\xc4\x83 pe Eurydice este punctul focal al re\xc8\x9belei Skein.'